А магчыма ў Крошыне жылі два Паўлюка Багрымы? Другі — цёзка — таксама таленавіты, але ў іншай — кавальскай справе, а людзі звязалі два лёсы ў адзін… Словам, здагадак шмат, але пакінем іх навукоўцам. А мы ў касцёле любуемся майстарскім тварэннем каваля Багрымы — цудоўным жырандолем. Такой складанай рэчы ручной работы наўрад ці яшчэ дзе пабачыш, бо майстар меў небывала багатую фантазію і залатыя рукі. Свяцільнік зроблены ў выглядзе абруча, які падвешваецца на трох металічных жгутах і нагадвае карону ў месцы іх злучэння. Прыгожая ажурная коўка, у арнаменце крыжы чаргуюцца з падсвечнікамі, на жгутах і цэнтральнай падвесцы — невялічкія жаўрукі. Нягледзячы на тое, што метал цяжкі і цёмны, жырандоль здзіўляе вытанчанасцю, дакладнасцю кожнай дэталі і на выгляд здаецца лёгкім. Небывалае ўпрыгажэнне вясковага храма!